Afrikanergroepe, Mbeki-stigting teken verklaring om saam vir SA planne te maakFlip Buys, voorsitter van die Solidartiteit Beweging. (Foto: René Roux) Vrugbare samesprekings tussen die Thabo Mbeki-stigting en Afrikaner-belangegroepe wat gehandel het oor ‘n verskeidenheid onderwerpe van belang vir Afrikaners, die Afrikaanse gemeenskap en die breër Suid-Afrikaanse toekoms, is Saterdag in Kaapstad afgesluit. Maroela Media het vroeër berig oor dié samesprekings wat op Vrydag, 26 en Saterdag, 27 Februarie plaasgevind het. Die samesprekings is bygewoon deur 20 senior verteenwoordigers van die Mbeki-stigting en 12 Afrikanerbelangegroepe, waaronder verskeie instansies wat deel vorm van die Solidariteit Beweging. Volgens Flip Buys, voorsitter van die Solidariteit Beweging, strek die kommer oor die rigting waarin die land beweeg, veel verder as die Solidariteit Beweging, en is die terugdruk teen die huidige situasie in die land in verskeie samelewingskringe en politieke groeperinge – ook die ANC – teenwoordig. “Dit is ons uitgangspunt dat Suid-Afrikaners van uiteenlopende oortuiginge eerder met mekaar as oor mekaar moet praat,” het Buys ná afloop van die samesprekings in ŉ onderhoud met Maroela Media gesê. Elf kernkwessies is tydens die samesprekings onder die loep geneem, waaronder ŉ gevoel van vervreemding en ŉ vertrouensgaping tussen Afrikaners en die regering, die bevegting van diskriminasie in die onderwys, die uitbou van die kultuur en erfenis van alle gemeenskappe, die uitbou van veiligheid en sekuriteit, en die stem van die Afrikaner wat in die Suid-Afrikaanse politiek gehoor moet word. Die volledige lys kernkwessies kan hier gesien word. Buys het uitgewys dat die Solidariteit Beweging by verskeie projekte en strategieë betrokke is wat verband hou met die “Ons sal self”-inisiatief. Dié inisiatief het reeds, sover dit fisiese konstruksie betref, tot die bou van onder meer ‘n tegniese kollege en die oprig van ‘n universiteitskampus gelei. As onderdele van die inisiatief is daar ook ‘n veiligheidstrategie, ‘n beskermingstrategie (beskerming van regte en belange deur byvoorbeeld die howe), ‘n bedingingstrategie (onderhandelinge met verskillende belangegroepe om probleme op te los) en ‘n buitelandse strategie (wat in hierdie geval byvoorbeeld die Konrad Adenhauer Stiftung betrek het) geformuleer. Die ontmoeting met die Thabo Mbeki-stigting is deel van die bedingingstrategie, wat ten doel het om uit te reik ter oplossing van kritiese probleme soos landboufinansiering (gegewe byvoorbeeld die swak posisie van die Landbank), beter dienslewering in munisipaliteite, en onderwyskwessies, insluitend moedertaalonderrig. Volgens Buys is dit dus deel van ‘n steunwerwingsproses om regmatige belange soos byvoorbeeld Afrikaanse onderwys te bevorder. “As ons Afrikaanse onderwys wil bevorder, help dit nie om net met Afrikaanse mense daaroor te praat en te onderhandel nie. Dit is ook belangrik om met invloedryke mense buite die Afrikaanse gemeenskap kontak te maak daaroor, om beleid te beïnvloed en dit aan ’n groter ideaal te koppel,” aldus Buys. Volgens hom was die samesprekings ‘n goeie stap vorentoe met, onder meer, baie nuwe begrip vir die belang van moedertaalonderrig en Afrikaanse opleidingsinstellings, sowel as ‘n groter besef vir die dringendheid dat iets gedoen moet word om die huidige koers van die land te verander. Buys het uitgewys dat onderhandelings ook met ander groepe en met die regering aan die gang is. Van die projekte wat aangepak word, is die verbetering en opgradering van dienste in dorpe waar dit broekskeur gaan, asook onderhandeling en beïnvloeding teen kern-knelpunte soos onteiening sonder vergoeding. Ander projekte sluit in om Suid-Afrikaanse instellings bloot te stel aan buitelandse voorbeelde waar federalisme suksesvol gedy, soos Switserland, Duitsland en België. Voorts word organisasies se bewese bestuursvaardighede en vermoë om projekte suksesvol gedoen te kry, aangewend om te verseker dat Suid-Afrika nie die geldelike steun van buitelandse regerings en organisasies vir projekspesifieke finansiering verloor nie. “Tydens die onderhandelings het ons nie weggeskram van reguit praat nie – ook nie van skerp kritiek op mislukte en mislukkende beleidsrigtings van die ANC-regering nie,” het Buys gesê.